S-18/2016

Mál þetta, sem dómtekið var 15. þessa mánaðar, var höfðað með ákæru lögreglustjórans á höfuðborgarsvæðinu, útgefinni 12. janúar síðastliðinn, á hendur Ó-kk-þgf E-kk-þgf G-kk-þgf, kt. 000000-0000, Kjarrmóum 19 í Garðabæ, „fyrir hegningar- og umferðarlagabrot, með því að hafa á tímabilinu frá 7. – 10. ágúst 2015, tekið bifreiðina [...] ófrjálsri hendi og í leyfisleysi, þar sem hún stóð mannlaus við leikskólann Marbakka í Kópavogi, ekið henni af vettvangi, afmáð í kjölfarið hluta af skráningarmerki hennar þannig að merkið sýndi númerið VY-830, og haft bifreiðina í umráðum sínum til 10. september á sama ári, er hann ók henni sviptur ökuréttindum og ófær um að stjórna henni örugglega vegna áhrifa ávana- og fíkniefna (magn amfetamíns í blóði mældist 30 ng/ml og morfíns 80 ng/ml), eftir Álfhólsvegi og inn Fögrubrekku í Kópavogi, þar sem lögregla stöðvaði aksturinn“ og þannig brotið gegn 1. mgr. 155. gr. og 1. mgr. 259. gr. almennra hegningarlaga nr. 19/1940, 1., sbr. 2. mgr. 45. gr. a. og 1. mgr. 48. gr., sbr. 1. mgr. 100. gr. umferðaralaga nr. 50/1987.

Þess er krafist að ákærði verði dæmdur til refsingar, greiðslu sakarkostnaðar og sviptingar ökuréttar samkvæmt 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Við þingfestingu málsins 11. síðasta mánaðar lýsti sækjandi því yfir að fallið væri frá þeim sakargiftum samkvæmt ákæru að ákærði hafi ekið sviptur ökuréttindum og verið undir áhrifum morfíns við aksturinn 10. september 2015. Jafnframt félli á brott heimfærsla til 1. mgr. 48. gr. umferðarlaga nr. 50/1987, en að öðru leyti stæði ákæran óbreytt. Um málsatvik er því skírskotað til ákæru, að teknu tilliti til þessarar breytingar.

Ákærði hefur fyrir dómi skýlaust játað þá háttsemi sem honum er gefin að sök, að teknu tilliti til framangreindrar breytingar á sakargiftum. Var því farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að sækjanda og skipuðum verjanda ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með hinni framangreindu skýlausu játningu ákærða, sem er í samræmi við framlögð sakargögn, að hann hafi gerst sekur um þá háttsemi sem honum er gefin að sök. Háttsemin er réttilega heimfærð til refsiákvæða í ákæru, að teknu tilliti til framangreinds brottfalls á heimfærslu til 1. mgr. 48. gr. umferðarlaga nr. 50/1987. Ákærði hefur því unnið sér til refsingar.

Ákærði krefst vægustu refsingar sem lög leyfa og gerir skipaður verjandi hans kröfu um hæfilegra þóknun sér til handa.

Ákærði er fæddur í [...] 1961. Samkvæmt framlögðu sakavottorði á hann að baki brotaferil frá 1980, en hlé varð á sakarferlinum frá 1995 til 2006. Frá þeim tíma hefur honum verið gerð refsing fyrir umferðarlagabrot, fíkniefnalagabrot, þjófnaði, gripdeild, hylmingu, líkamsárás og nytjastuld. Þar af var hann með dómi 10. nóvember 2010 dæmdur í fjögurra mánaða fangelsi og sviptur ökurétti í eitt ár, fyrir þjófnað og akstur undir áhrifum ávana- og fíkniefna. Síðast var hann með dómi 12. apríl 2012 dæmdur í fimm mánaða fangelsi og sviptur ökurétti í þrjú ár frá birtingu þess dóms að telja, fyrir gripdeild, nytjastuldi og að aka sviptur ökurétti og undir áhrifum ávana- og fíkniefna. Sá dómur var birtur ákærða 26. sama mánaðar. Þann 12. mars 2013 var honum veitt reynslulausn í eitt ár, af fimmtíu daga eftirstöðvum refsingar þess dóms.

Að framangreindu virtu og með hliðsjón af 77. gr. almennra hegningarlaga nr. 19/1940, þykir refsing ákærða hæfilega ákveðin fangelsi í þrjá mánuði. Með hliðsjón af sakaferli hans þykir ekki unnt að skilorðsbinda refsinguna.

Með vísan til 3. mgr., sbr. 1. mgr. 101. gr. og upphafsákvæðis 1. mgr. 102. gr. umferðarlaga, verður ákærði jafnframt sviptur ökurétti ævilangt frá birtingu dóms þessa að telja.

Á grundvelli 1. mgr. 218. gr. laga um meðferð sakamála nr. 88/2008, er ákærði dæmdur til að greiða sakarkostnað málsins, sem samkvæmt yfirliti um slíkan kostnað og með stoð í öðrum gögnum málsins, nemur 191.739 krónum, og þóknun skipaðs verjanda síns, G-kk-ef S-x-x R-kk-ef héraðsdómslögmanns, sem þykir hæfilega ákveðin 101.060 krónur, að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, Ó-kk-nf Ö-kk-nf G-kk-nf, sæti fangelsi í þrjá mánuði.

Ákærði er sviptur ökurétti ævilangt frá birtingu dóms þessa að telja.

Ákærði greiði 292.799 krónur í sakarkostnað, þar með talda þóknun skipaðs verjanda síns, G-kk-ef S-x-x R-kk-ef héraðsdómslögmanns, 101.060 krónur.

H-kk-nf Þ-kk-nf